Kaitseministeerium

**Kaitseministeerium** (**KAM**) on Eesti valitsusasutus, mis vastutab riigikaitse korraldamise eest. 

Eesti Vabariigi Kaitseministeeriumi moodustamise kohta võttis Ülemnõukogu vastu seaduse 13. aprillil 1992. aastal. Esimene asukoht oli sama aasta juulist vanalinnas, Pikal tänav 57 hoone. Esimene minister oli 14. juunist 1992 Ülo Uluots. 

Kaitseministeeriumi juhib Eesti Vabariigi kaitseminister, kelleks on alates 18. juulist 2022 Hanno Pevkur.

## Ülesanded
Kaitseministeeriumi valitsemisalas on:
* riigikaitse korraldamine ja seoses sellega ettepanekute tegemine riigikaitsepoliitika kujundamiseks
* riigikaitse elluviimine
* rahvusvahelise kaitsealase koostöö koordineerimine
* mobilisatsiooni ettevalmistamine ja läbiviimine
* kutsealuste kutsumine ajateenistusse
* kaitseväe reservi arvestuse ja väljaõppe korraldamine
* kaitseväe ja Kaitseliidu rahastamine ja varustamine
* kaitsetööstuse arendamine
* kaitseväe ja Kaitseliidu tegevuse kontrollimine
* vastavate õigusaktide eelnõude koostamine

## Juhid ja struktuur
Kaitseministeeriumi kantsler koordineerib riigikaitse strateegiliste eesmärkide saavutamise protsessi, vastutades Kaitseministeeriumi valitsemisala poliitika-, ressursi– ning kaitseplaneerimise ning organisatsiooni arendamise eest ja koordineerib ministeeriumi hallatavate riigiasutuste tegevust.

Kaitseministeeriumi kantslerina on tegutsenud: Hannes Valter (1993-1994), Tarmo Mölder (1994-1995), Robert Lepikson (1995–1996), Toomas Kitsing (1996–1997), Eero Vaarmann (1997–1999), Tarmo Mänd (1999–2001), Lauri Almann (2004–2008), Riho Terras (2008–2010), Mikk Marran (2011–2015), Jonatan Vseviov (2016–2018), Kristjan Prikk (2018–2021), Kusti Salm (2021–2024), Kaimo Kuusk (2024–).

Ministeeriumi vastutusalas on kaitsevägi, Kaitseressursside Amet, Välisluureamet, Eesti Sõjamuuseum – kindral Laidoneri muuseum, Seli tervisekeskus ja Riigi Kaitseinvesteeringute Keskus.

Ministeeriumi struktuur on jaotatud kolmeks plokiks, mida vastavalt juhivad kaitsepoliitika asekantsler, kaitseplaneerimise asekantsler ning õigus- ja haldusküsimuste asekantsler.

## Kaitseministrid

## Ajalugu

Eesti riigikaitse kõrgema organi nimetus oli aastatel 1918–1928 Eesti sõjaministeerium, aastatel 1929–1937 Eesti kaitseministeerium ja aastatel 1937–1940 taas Eesti sõjaministeerium.

### Sõjaministeerium, [[1918]]–[[1928]]
Sõjaministeeriumi tegevust hakati organiseerima pärast Saksa okupatsioonivõimude lahkumist Eestist 1918. a novembris. Sõjaministri esmane ülesanne oli välja töötada mobilisatsiooniplaan. 16.11.1918 andis Eesti Ajutine Valitsus välja rahvaväe kokkukutsumise määruse. Seoses Punaarmee pealetungiga kuulutati 29.11.1918 Eestis välja sõjaseisukord; 01.12.1918 algas üldmobilisatsioon. Ajutise Valitsuse määrusega 05.12.1918 moodustati sõjaministeeriumi juurde Rahvaväe Peakomisjon. 26.03.1919 määrusega viidi komisjon täiendatud koosseisuga Siseministeeriumi alluvusse. Ministeeriumi organisatsioon kujunes välja järk-järgult Vabadussõja kestel, algul moodustati üksnes kantselei mõne käsundusohvitseriga. 1919. aastal toodi seoses Peastaabi reorganiseerimisega Korraldusvalitsuseks Sõjaministeeriumi alluvusse mobilisatsiooniosakond. 

Sõjaministeerium tegutses hoones Pagari tänav 1, Tallinnas.

Sõjaministeeriumi koosseis, aprillis 1919:
* sõjaminister
** sekretär, sekretäri abi
* juriskonsult
* sõjaline esindus Helsingis
* vanemadjutant, nooremadjutant
* 2 sideohvitseri, 3 tõlki
* Sõjaministeeriumi Kantselei
* Kodifikatsiooniosakond
* Rahvaväe Peakomisjon
* Mobilisatsiooniosakond
* Rahvaväelaste registreerimise bürood.

Sõjaministeeriumi koosseis  novembris 1919:
* sõjaminister
* sõjaministri abi
* asjade Valitseja (ministri sekretär)
* Sõjaministeeriumi kantselei
* juriskonsult
* Kodifikatsiooniosakond
* Mobilisatsiooniosakond (alluvad maakonna registreerimise bürood)
* Prokuratuur, Sõjaväeringkonna kohus (K. Karlson) ja uurimisosakond
* Piirikontroll (piirikontrollpunktid)
* Kaitseliit.


1920. aasta 27. märtsist läksid sõjavägede ülemjuhataja volitused ja kohustused üle sõjaministrile. 1920. aasta märtsis kaotati Sõjavägede Ülemjuhataja ametikoht ning sõjaväe kõrgem juht oli sõjaminister (kes võis olla ka tsiviilisik), kellele Vabariigi valitsus määras abi kõrgemate sõjaväelaste hulgast. Ülemjuhataja staabi asemele asutati Sõjavägede Staap, mille koosseisus oli Kindralstaabi Valitsus ja Sõjavägede Korraldusvalitsus.

Seni Sõjavägede Ülemjuhataja otsealluvuses olnud  Sõjaväe Tervishoiuvalitsus viidi Sõjaministeeriumi alluvusse.

12.06.1920 Sõjaministeeriumi juurde asutatud Sõjaväe Õpetuskomiteest moodustati  1924. aastal Kindralstaabi VI osakond. 

Sõjaministeeriumi eripõhikirja alusel tegutsesid aastast 1926  relvatööstusettevõte Arsenal ning 1936. aastal asutatud hobusekasvandus Vorbuse riigimõisas Tartumaal.

1928. aastal kehtestati Kaitseväe organisatsiooni ja koosseisude seadlus, mis määratles Eesti kaitseväe rahuaegse organisatsiooni. Kaitseväe keskjuhatusse kuulusid: sõjaminister, sõjaministri abi ja järgmised keskasutused: 1) sõjavägede staap; 2) varustusvalitsus; 3) sõjaväe tervishoiuvalitsus; 4) sõjaringkonnakohus; 5) sõjaprokuratuur ja 6) laske-, suurtükiväe-, ratsaväe- ja inseneriväe inspektuur;

### Kaitseministeerium, 1929–1937
1. aprillist 1929 nimetati mitmed sõjaväeasutused ümber kaitseväeasutusteks (nt kaitseministeerium, Kaitsevägede Staap, Kaitseväe Varustusvalitsus), sõjaministrist sai kaitseminister.

Kaitseministrile allusid ministri abi, kaitsevägede staap, varustusvalitsus, sõjaväe tervishoiuvalitsus, sõjaringkonnakohus, sõjaprokuratuur ja juriskonsultuur, väeliikide inspektorid, diviisiülemad, merejõudude juhataja, õhukaitse ülem ja kaitseväe ühendatud õppeasutuste ülem.
### Sõjaministeerium, 1937–1940

Sõjaministeeriumi ülesandeks oli:
# varustada ja majandada relvastatud jõude;
# hoolitseda relvastatud jõudude tervishoiu- ja kohtukorralduse eest;
# koostada vastavaid kavu ja ette valmistada mobilisatsiooni või sõjategevuse puhuks relvastatud jõudude igakülgse varustamise ning tervishoiu- ja kohtukorralduse;
# korraldada nende jõuallikate riigikaitseks rakendamise ettevalmistamist, mis mobilisatsiooni või sõjategevuse korral rakendatakse ainult relvastatud jõudude varustamiseks.

Sõjaministeeriumi koosseisu kuulusid:
* Sõjaminister
** Sõjaministri kaks abi
** Sõjaministeeriumi Sõjavägede Varustusvalitsus, Pagari tänav 1 tallinn
** Sõjaministeeriumi Sõjavägede Tervishoiuvalitsus, Sakala tänav 33 Tallinn
** Sõjaministeeriumi Sõjaväe Kõrgem Kohus
** Sõjaministeeriumi Sõjaväe Prokuratuur, Suur-Patarei tänav 10, Tallinn

## Vaata ka
* Tulevahetus Kaitseministeeriumis 11. augustil 2011
* Riigi Kaitseinvesteeringute Keskus

## Viited

## Välislingid
* Ametlik koduleht
* Allar Viivik. "0,1 kohaga nõunik kaotab töö?" Õhtuleht, 26. november 2008
* Vahur Koorits. "Aaviksoo koondamisnimekirjas on kalli koolituse saanud Mikko" Postimees, 29. november 2008